
Jam  ab  antiquissimis  inde  temporibus  physiologi,  qui- 
bus causis  fieret,  ut  animalia,  dissectis  nervis  vagis,  morte 
maturiore  vel  etiam  tardiore  abriperentur,  eas  ut  affer- 
rent explicarentque , operam  dabant  summam.  Effici 
vero  nunquam  non  mortem  tali  sectione,  ab  omnibus 
viris  doctis,  qui  unquam  periculum  hujus  rei  fecerunt, 
confirmatum  est  atque  omni  fere  caret  dubitatione.  Quod 
enim  Arn  em  an  ni  attinet  sententiam,  canes  non  sempcr 
mortuos  esse  post  hanc  operationem,  Lund  ostendit, 
falsam  esse  hanc  unam  aliorum  experimentis  omnibus 
persaepe  factis  oppositam  enunciationem , verisimile  esse 
dicens,  illum  nil  nisi  ligaturam  applicuisse,  qua  commu- 
nicatio cum  cerebro  non  penitus  sit  sublata,  aut  falsum 
dissecuisse  nervum. 

Ut  quam  certissimam  acquiramus  sententiam,  ex  cu- 
jus organi  laesione  prima  praecipuaque  causa  mortis 
animalium  sit  petenda,  necessarium  esse  patet,  operatio- 
nis in  ea  singula  organa  effectus  investigare,  ad  quae 
nervus  vagus  tendit,  eorumque  functionisr  turbationes  ab 
auctoribus  perspectas  atque  descriptas  singulatim  et  or- 
dinatim  perlustrare.  Notissimum  est,  laryngi,  pulmoni- 
bus, cordi  et  ventriculo  nervum  vagum  mittere  ramos, 

ile  quorum  organorum  eximia  in  totum  conservandum 
organismum  vi  quis  est,  qui  dubitet? 

I.  OPERATIONIS  IN  LARYNGEM  EFFECTUS. 

In  descriptis  experimentis,  quae  physiologi  in  disse- 
cando nervos  vagos  occupati  nobis  tradunt,  ea,  quae  in 
laryngis  functione  turbata  animadverterunt , plane  con- 
sentire invenimus.  Jam  primis  temporibus  Rufus 
Ephesius  et  Galenus  operatione  facta  semper  vocis 
jacturam  animalium  se  reperisse  affirmant,  sed  accura- 
tius laesionem  laryngis  non  depingunt.  Scientia  physio- 
logica recentioribus  temporibus  mirum  in  modum  ex- 
culta,, etiam  rem  nobis  propositam  gaudere  possumus 
experimentis  esse  illustratam , quorum  ante  omnia  no- 
tanda sunt  haecce. 

Dupuy  in  omnibus,  quae  dissectioni  nervorum  va- 
gorum subjecit,  animalibus  tantam  glottidis  coarctationem 
perspexit,  ut,  ne  vitam  subito  exstinctam  videret,  traclieo- 
tomiam,  qua  diutius  illa  conservavit,  perficere  cogeretur. 
— Ex  permultis,  quae  L e ga  11  ois  instituit,  experimentis 
canum  recens  natorum  mortem,  operationem,  de  qua 
sermo  est,  jam  hora  dimidia  vix  praeterlapsa  subsequen- 
tem,  glottide  clausa  esse  genitam  clare  elucet.  Etiam 
nervo  solo  recurrente  felium  et  canum  recens  natorum 
nec  non  cuniculorum  muriumque  porcellorum  pullorum 
dissecto  jam  obitum  eadem  ratione  oriri  reperit.  Glot- 
tidem,  partibus  tegentibus  antea  denudatam,  tali  modo 
constrictam  fuisse  refert,  ut  vel  siphone  qualemcunque 
liquiditatem  per  eam  mittere  non  potuisset.  Adultorum 
autem  ejusdem  speciei  animalium  non  omnino  glottidis 
rimam  clausam  eorumque  igitur  non  subito,  sed  aut  se- 

rins  aut  ocius  exstinctionem  intrantem  ex  varia  glottidis 
magnitudine,  cum  generibus  mutabili  atque  aetatibus  in- 
crescente, derivandam  esse  demonstrat.  — Ilasting$ 
eximiam  observavit  dyspnoeam,  quum  ramum  laryngeum 
superiorem  simulque  ramum  recurrentem  nervi  vagi 
persecaret.  ■ — Wilson  Philip  quotiescunque  nervum 
vagunr  dissecuisset,  illico  post  operationem  glottidem 
esse  perclusam  immobilemque  remansisse  dicit.  — Kri- 
mer  quum  ligatura  tum  dissectione  nervi  laryngei  et 
superioris  et  inferioris  facta  inveniebat  constrictionem 
glottidis,  qua  suffocationis  periculum  evadens  resecanda 
solum  sub  larynge  tracheam  praevenire  potuit.  — Item 
Provencal  mortis  repentinae  animalium  recens  natorum 
caussam  ex  musculorum  laryngis  paralysi  deducit.  — 
May  er  animalium  obitum,  si  ab  aliis  causis  discedis,  in 
eo  esse  quaerendum  ait,  quod  creberrime  cibi  ex  ven- 
triculo regurgitantes  in  glottidem  relaxatam  omnique 
sensibilitate  orbatam  atque  in  bronchia  descendant.  Etiam 
Mage  n die  dissectis  'nervo  laryngeo  superiore  et  inferiore 
omnem  glottidis  mobilitatem  funditus  sublatam  vidit,  qua 
factum  esse  dicit,  ut  propter  alimenta  in  laryngem  et  bron- 
chia immissa  molestissimi  tussis  insultus  sint  orti.  — Pro- 
fessor 111.  Mueller  demonstrat,  nervo  securrente  perse- 
cto vocem  perdi,  rimae  glottidis  dilatationem  difficiliorem 
reddi,  post  aliquot  dies  autem  vocem  redire;  attamen, 
quum  nervus  laryngeus  superior  et  inferior  simul  perscin- 
dantur, laryngem  paralysi  plane  completa  corripi. 

Certamen  anatomico  - physiologicum  a Magendie 
excitatum,  utri  num  ramo  laryngeo  superiori  an  inferiori 
maxima  vel  unica  sit  tribuenda  vis  in  dilatanda  et  coer- 
cenda glottide,  jam  vero  perscrutationibus  Cei»  Schlem- 

mi  i finitum  omittamus  oporfet,  quia  ex  mea  quidem  sen- 
tentia ad  quaestionem,  qua  de  nervo  vago  omnino  aga- 
tur, nullius  sit  momenti. 

Quum  colligamus,  quae  ex  autorum  allatorum  expe- 
rimentis extrahi  possunt,  laryngis  functionis  turbationes, 
obiter  modo  contemplantibus  nobis  clarissime  pateat 
necesse  est,  operatione,  de  qua  disserimus,  musculos  la- 
ryngis paralysi  affici,  quae  praesertim  in  musculis  et  liga- 
mentis glottidem  componentibus  in  conspectum  veniat: 
quo  simul  fit:  ut  animalium  recens  natorum  glottidis  rima 
propter  exiguam  amplitudinem  prorsus  claudatur,  adul- 
torum autem  plus  minusve  coerceatur,  itaque  cuique  po- 
tentiae nocivae  urgenti,  i.  e.  cibis  in  deglutiendo  aut  vo- 
mendo prementibus  aperta  sit. 

Ut  igitur  respondeamus  quaerenti,  an  sit  ex  laryn- 
gis laesione  mors  animalium/  quibus  nervi  vagi  sint  dis- 
secti, petenda  jure  contendendum  est: 

A.  Completa  post  operationem  rimae  glottidis  con- 
strictio, quae  in  animalibus  recens  natis  observatur,  pro- 
pria et  unica,  quia  aeris  in  pulmones  introitus  recusatur, 
itaque  respiratio  penitus  tollitur,  causa  est  mortis  illorum 
repentinae. 

B.  Paralysis  glottidis  animalium,  quae  jam  prove- 
ctiore gaudent  aetate,  eo  solum  interest  ad  interitum, 
quod  cibi  et  potus  sine  obstaculo  per  eam  permeantes 
respirationis  processum  turbant.  Nequaquam  tamen, 
quia,  quamquam  glottidis  coarctatio  exoritur,  respira- 
tionis processus  penitus  impediri  non  potest,  adultorum 
animalium  obitus  ex  hoc  solo  fonte  derivandus  est. 

II.  OPERATIONIS  IN  PULMONES  EFFECTUS. 

Physiologi  vetustiores,  explicationi  mortis  post  ope- 
rationem studentes,  animum  minus  ad  pulmones,  quam 
ad  cetera,  quibus  nervus  vagus  ramos  immittit,  organa 
adverterunt,  quare  mirum  videri  non  potest,  si  statum 
pulmonum  mutatum,  quem  quasi  praetereundo  contem- 
plati sunt,  non  tam  accurate,  quam  in  relationibus  die- 
rum recentiorum,  expositum  et  illustratum  invenimus. 
Valsalva  e.  g.,  qui  operationis  vim  mortiferam  praecipue 
laesae  ventriculi  functioni  tribuit,  leviter  tantum  refert, 
spumam  cruentam  ex  animalis  vulnere  effluxisse,  pulmo- 
nesque post  interitum  rubros  atque  sanguine  extravasato 
impletos  fuisse;  hunc  statum  ex  haemorrhagia,  quae 
violentis  vomendi  intentionibus  esset  genita,  deducit.  Ita 
etiamVi  e usse  ns  et  S ena  c rubrum  quidem  illum  colorem 
et  pulmonum  intumescendam  observarunt,  in  dilucidando 
autem  haec  symptomata  ad  inflammationem  confugerunt. 
Seriore  tempore  respiratoriorum  organorum  turbationes 
attentione  digniores  ac  pluris  aestimari  coeptae  sunt. 
Bichat  quam  magni  sit  operatio  quod  attinet  respira- 
tionem habenda,  jam  perbene  scivit,  plana  autem  inter- 
pretatione carens  solum  dixit,  morte  tarde  sequente  di- 
rectam in  pulmones  cerebri  vim  refelli.  — Dupuy- 
tren  plurimis  atque  accuratissimis  experimentis  eruit, 
equum  nervis  vagis  dissectis  intra  horam , canem  intra 
duos  vel  tres  dies  animam  efflare,  utrumque  autem  sen- 
sim pedetentimque  increscentibus  molestiis  respirationis 
denique  penitus  sublatae,  cruciari;  sanguinem  carotidum 
gradatim  magis  nigricantem,  venarum  prorsus  nigrum 
fieri,  nasi  atque  oris  cutem  coeruleo  colore  tingi.  In 

tractatu,  quem  in  Lutetiae  Parisiorum  Instituto  quod  di- 
cunt nationali  recitavit,  experimentis  suis  ratiocinatur, 
nervorum  vagorum  persectione  chemicum  aeris  in  pul- 
monibus processum  tolli,  mechanismum  respirationis  non 
valde  perturbari.  — Legallois  contra  illam  Dupuy- 
t ren  ii  sententiam  refutans  notum  esse  dixit,  sanguinem 
adeo  extra  corpus  contactu  aeris  colorem  pulchre  ru- 
brum induere,  et  mors,  si  directe  a nervorum  effectu 
sanguinis  mutatio  dependeat,  multo  citius  operationem 
secuta  esset  oportuisse.  — Demonstraverunt  etiam,  quae 
D unias  instituit  experimenta,  sanguinis  operatione  in- 
fuscati colorem,  aere  pulmonibus  inflato,  iterum  in 
purpureum  mutari,  itaque  pulmones  sanguinem  commu- 
tandi facultatem  non  perdidisse:  ex  mechanico  ergo  tan- 
tum obstaculo  sanguinis  mutationem  esse  repetendam. 
Absolute  illis  Dupuytrenii  experimentis  repugnans 
Blainville  docuit,  cuniculos  atque  aves  operatione  facta 
eandem  aeris  inspirare  et  oxygenii  consumere  quantita- 
tem, coloremque  in  pulmonibus  sanguinis  nervis  disse- 
ctis aeque  ac  in  statu  integro  mutari.  Sed  contra  haec, 
quae  Blainville  statuit,  sequentia  esse  Lund  monet 
perpendenda:  primo,  quae  ex  experimentis  cum  avibus 
institutis  conclusisset,  non  in  mammalium  respirationem 
quadrare,  quod  sanguinis  decarbonisatio  in  avibus  ex 
minima  solum  parte  per  pulmones  perficiatur  5 tum  ani- 
malia morte  post  septem  horas  ingressa  fame  et  virium 
exhaustione  pedetentim  non  enecata  esse;  causam  igitur 
interitus  in  aliis  ac  ventriculo  quod  ad  vitam  spectat 
conservandam  pluris  aestimandis  investigandam  esse  or- 
ganis : cujus  veritatis  vestigia,  quum  Blainville  ipse 
in  descriptione  afferat,  magnam  pulmonum  post  mortem 

animadverti  mutationem,  bronchia  muco  cruento  im- 
pleta pulmonesque  magnis  maculis  fuscis  obtectos  fuisse, 
scrutari  possumus.  — Rei  judiciis  contrariis  admodum 
complicatae  ut  lucem  afferret,  Emmert  experimenta 
cum  cuniculis  instituit.  Respirationem  rariorem,  tardio- 
rem, difficiliorem  reddi,  sanguinem  autem  arteriosum 
minime  tantum  aut  nullo  modo  infuscari  invenit.  Horum 
phaenomenorum  explicationem  ex  hac  sententia  repetere 
studet  ipsi  approbata,  propriam  pulmonibus  adseribi  de- 
bere motionem,  qua  thoracis  motus  excitentur;  concludit 
igitur  nervorum  vagorum  dissectionem  eo  habere  vim 
mortiferam,  quod  ilia  pulmonibus  propria  motione  sub- 
lata mechanismus  respirationis  impediatur.  Controver- 
siam Dupuytr enii  et  Blainv ilici  experimentorum 
se  componere  opinatur  declarando,  nervum  sympathicum 
et  nervum  vagum  in  avibus  prorsus,  inter  mammalia 
autem  in  cuniculis  solum  ad  collum  esse  separatos;  apud 
plurima  mammalia  nervum  sympathicum  ex  ganglio  cer- 
vicali supremo  evadentem  illico  cum  nervo  vago  con- 
jungi, ita  ut  nervus  vagus  sine  sympathico  dissecari  ne- 
queat. Propterea  conjecturam  ponit,  discrepantem  expe- 
rimentorum summam  ex  variis,  quibus  autores  usi  essent 
animalibus  esse  deducendam.  Attamen  Emmert  i sen- 
tentiae jure  opponi  potest  primo  secundum  Lund;  pro- 
prium pulmonis  motum  rationibus  fultum,  manifestum  at- 
que certum  non  esse;  deinde  secundum  111.  Mueller, 
nihil  ex  separatione  aut  conjunctione  n.  vagi  et  n.  sym- 
pathici esse  derivandum,  quam  quod  experimentis  Pom- 
meri  sit  stabilitum,  dissectionem  animalium  n.  sympathici 
in  collo  ne  minimum  quidem  valere;  etenim  animalia  ad 
hebdomadem  septimam  vel  octavam  usque,  quamdiu  cs- 

seni  observata,  nullam  fere  mutationem  passa  esse.  — 
Porro  Jean  Michel  Provencal  in  experimentis  occu- 
patus animalia  operationi  subjecta  minus  oxygenii  con- 
sumere atque  minus  acidi  carbonici  gignere,  calorem 
animalem  decrescere  invenit,  ex  quo  collegit,  processum 
respirationis  chemicum  non  penitus  tolli,  sed  modo 
deminui.  — Clariorem  rei,  quam  tractamus , lucem 
accendit  Legallois.  Repentinam  animalium  recens 
natorum  a glottidis  rima  prorsus  clausa  derivat  mor- 
tem, adultorum  vero  praeter  respirationem  muscu- 
lorum laryngis  paralysi  debiliorem  redditam  ex  suffoca- 
tione, cujus  causa  obstipatio  quaedam  pulmonum  ipso- 
rum sit,  ducendam  esse  demonstrat.  Sernper  enim  pul- 
mones amplificatos,  multis  in  locis  sanguine  colorem  ex 
fusco  rubrum  efficiente,  ,11011  vero  ubicunque  aequali 
modo,  ita  ut  maculae  in  conspectum  venirent,  diffuso 
obstructos  reperit;  vesiculae  pulmonales  ac  bronchia 
spumosa,  interdum  rubescente,  saepissime  tantae  quan- 
titatis, ut  ex  naso  vel  tracheae  vulnere  effluxerit,  humi- 
ditate  repleta  erant.  — Krimer  persectis  nervis  vagis 
fibrinam  in  pulmonales  vesiculas  effundi  dicit.  May  er 
constanter,  si  mors  longum  post  tempus  operationem 
subsecuta  sit,  in  pulmonum  et  cordis  sanguine  solidas 
coagulationes  albas,  quae  arterias  et  venas  pulmonales 
nec  non  cordis  cavitates,  prorsus  effarciant,  apparere 
observavit.  Quas  coagulationes,  obitu  mox  post  ligatu- 
ram aut  perfectionem  nervorum  intrante , molles  esse 
et  cx  nigra  concretione  constare,  sed  morte  post  horas 
quadraginta  octo  demum  consequente  albas  se  invenisse 
asserit.  111.  Mueller  experimentis  in  cuniculis  et  avi- 
bus institutis,  Emmerti  confirmat  observationem  iiun- 

quam  non  extemplo  nervis  dissectis  spirationes  profun- 
das atque  laboriosas  fieri.  Respectu  coagulationum  a 
May  e r visarum  experimentorum  ad  hunc  solum  finem 
in  duobus  cuniculis  et  canibus  perfectorum  eam  sum- 
mam offert,  exploratione  statim  post  mortem  exercita 
bis  tantum  in  sinistro  corde  coagulum  quoddam  magni- 
tudini pisi,  in  pulmonum  vasis  nullum  occurrisse.  Cau- 
sam animalium  mortis  docet  petendam 

1)  a subparalysi  motuum  ad  mutationem  glottidis 
necessariorum. 

2)  ab  exsudatione  in  pulmonibus 

3)  a mutato  in  pulmonibus  chemico  processu 

4)  ab  coagulatione  sanguinis  in  vasis  a Mayer 
observata. 

Accuratissimam  symptomatum  operatione  in  con- 
spectum venientium  descriptionem  Mage  n di  e tradit. 
Sunt,  interitu  constrictione  glottidis  non  statim  adducto, 
phaenomena  haecce.  A principio  respiratio  difficilior, 
motus  inspiratorii  extensiores,  frequentiores,  animal  sin- 
gularem videtur  in  eos  attentionem  vertere,  motus  e loco 
rari  sunt  et  evidenter  defatigant,  saepe  animalia  plane 
immobilia  remanent,  semper  sanguinis  arteriosi  genesis 
primis  momentis  non  prohibita,  paullo  autem  post,  die 
secundo  e.  g,  spirationis  molestiae  increscunt,  intentio- 
nes inspirandi  sensim  augentur;  tum  aliquantum  coloris 
proprie  purpurei  sanguis  arteriosus  perdit,  magis  nigri- 
cat, temperatura  paullulum  imminuitur.  Denique  omnia 
haec  phaenomena  ingravescunt,  respiratio  omnium  tan- 
tum inspirandi  virium  auxilio  efficitur  sanguis  arteriosus 
austero,  venoso  paene  simili  colore  tinctus  est,  in  arte- 
riis parca  sanguinis  quantitas;  temperaturae  decremen- 

tum  perquam  manifestum,  mors  jam  jarnque  insequitur. 
Pectore  recluso  vesiculae  pulmonales,  bronchia  vel 
saepe  arteria  aspera  spumoso,  interdum  cruento  liquore 
repleta  inveniuntur,  parenchyma  pulmonum  incrassatum, 
volumen  amplificatum,  rami  et  truncus  arteriae  pulmo- 
nalis nigricante,  paene  nigro  sanguine  turgescunt,  per- 
magna seri  sanguinis  vel  sanguinis  ipsius  in  pulmonum 
substantiam  est  effusa  copia.  Alia  ex  parte  docuerunt 
experimenta,  animalia,  prout  illa  symptomatum  series 
appareat,  pedetentim  minus  oxygenii  absumere  atque 
acidi  carbonici  genesin  magis  magisque  minui.  Jure, 
M agendi  e pergit,  concludendum  est,  animalia  hoc  in 
casu  respiratione  suppressa  emori,  cum  pulmo  tanta 
mutatione  correptus  sit,  ut  aer  inspiratus  ad  vesiculas 
pulmonales  usque  pervenire  nequeat;  huic  causae  difficul- 
tas quoque  adnumeranda  est,  qua  ex  arteriis  in  venas 
pulmonales  sanguis  transit:  quae  difficultas  etiam  syste- 
matis venosi  post  mortem  admodum  impleti  neque  non 
parvae  sanguinis  quantitatis,  quam  brevi  tempore  ante 
obitum  subintrantem  systema  arteriosum  coniineat,  vi- 
detur esse  causa. 

Phaenomena  vero,  quae  nervis  vagis  dissectis  in 
processu  respiratorio  occurrunt,  contemplantibus  nobis 
objicitur. 

A.  Motuum  respirandi  mutatio  sive  turbatio. 
Primo  intuitu  idcirco  directa  in  illas  motiones  nervis 
vagis  vis  concedenda  $ itaque  ex  horum  laesione  respi- 
rationem perturbans  violentus^ue  in  vitam  impetus  re- 
petendus videri  potest.  Attamen  accuratius  si  rem 
evolvimus,  praesertim  illa  ad  respirandi  motus  gignen- 
dos musculorum  ubique  in  officinae  — ut  ita  dicam  — 

spirationis  chemicae  circuitu  a natura  providente  affi- 
xorum copia,  de  quorum  in  respirationis  actu  essentiali 
actione  quis  est,  cui  non  sit  persuasissimum , ad  quos 
n.  vagus  ne  unum  quidem  ramulum  mittit,  in  oculos 
cadet.  Anatomia  docet,  in  pulmones  ipsos  tantum  n. 
vagum  diffundere  ramos;  an  in  pulmonibus  motus  re- 
spiratorii fons,  qui  inhibitus  functiones  et  in  et  exspi- 
randi illaedat,  requirendus  est?  Ab  antiquis  temporibus 
usque  ad  nostram  aetatem  haec  quaestio  modo  affirmata, 
modo  negata  est.  Contendunt  enim,  pulmones  motum 
adjuvare,  Averroes,  Iliolan,  Plater,  Sennert, 
Houstoun,  Hoadly,  Herrissant,  Bremond,  prae 
omnibus  ex  tempore  recentiore  Flormann  et  Rudol- 
phi,  qui  autores  maxime  colendi  autopsia  pulmones 
sua  potestate  sese  movere  sibi  persuasum  esse  asseve- 
rant, Multum  ad  horum  physiologorum  sententiam  sta- 
biliendam illa  motuum  respiratoriorum  repentina  ex 
operatione  mutatio  revera  refert.  Attamen  totidem  tan- 
tidemque  habendi  observatores  in  contrariam  discedunt 
eententiam.  In  eorum  numerum  referendi  sunt  Bar- 
tholin,  Diemenbroeck,  Mayer,  imprimis  praecla- 
rissimus Ilaller,  qui  cavo  pectoris  plane  recluso  pul- 
mones nunquam  non  collapsos  reperit;  denique  111. 
Mueller,  qui  ne  minimum  quidem  pulmonum  proprii 
motus  vestigium  unquam  conspexisse  se  affirmat.  Cer- 
tum de  hac  controversia  judicium  pronuntiare  vel  quo 
vis  modo  certamini,  quod  ab  viris  ingenio  excellentissi- 
mis geratur,  me  immiscere  me  haud  deceat,  sed,  sicut 
Lund  loquitur  donec  indagationes,  quibus  in  qraesenti 
horum  studiorum  princeps  occupatur,  clarius  lumen  af- 
ferent, res  in  suspenso  est  relinquenda.  Tamen  veniam 

precor,  si  sub  111.  IU  n e 1 1 e r i , cujus  accuratissimam  re- 
rum investigationem  atque  subtilitatem  quis  est  qui 
neget,  aegida  ut  decet  verecunde  confugio.  Eo  quo- 
que magis  ad  viri  maxime  reverendi  sententiam  am- 
plectendam adducor,  quia  nervum  vagum  nullam  aliam 
muscularem  actionem  regere  inter  omnes  constat.  Jam 
enim  in  eo  omnes  fere  pliysiologi  conveniunt,  laryngis 
pharyngisque,  ad  quos  n.  vagus  tendat,  motus  non  ab 
vagi  ipsius,  sed  quas  ab  n.  accessorio  Wi  Ili  si  i reci- 
piat, fibrillis  dirigi;  item  qualicunque  et  mechanica  et 
galvanica  n.  vagi  irritatione  nullum  oesophagi,  ventriculi 
cordisque  motum,  qui,  quum  vis  motoriae  aliquid  vagi 
fibris  inesset,  conciri  deberet,  excitari  experimentis  affir- 
matum est.  Dissectio  igitur  huius  nervi  quomodo  mo- 
tionem aliquam  inhibere  posset?  Ultra  omnem  ergo 
dubitationem  mihi  videtur  motus  respiratorius  perturba-  i 
tus,  qui  illico  operatione  instituta  occurrat,  directe  ab 
n.  vagi  vi,  quam  in  problematicum  pulmonum  proprium 
motum  exerceat,  repressa  non  tam  esse  deducendus, 
quam  ex  aliis  magis  remotioribus  fontibus  derivandus, 
qui  ut  opinor  sunt:  a)  aeris  per  glottidem  paralyticam 
transitus  difficultas,  ex  qua  una  cum  animalium  anxie-  ) 
fate  acceleratio  quoque  motuum  respirationis  singulis 
in  casibus  a principio  observata  repetenda  est;  b)  pro- 
cessus in  pulmonibus  chcmici  plus  minusve  orta  tur- 
batio, qua  fit,  ut  quum  systematis  nervosi  centrum  mi-  j 
nore  sanguinis  arteriosi  quantitate  nutriatur,  nervorum 
respiratoriorum  in  musculos  vis  necessario  minuatur. 

Quam  ob  rem  quod  pertinet  ad  quaestionem  nobis 
propositam  ex  iis,  quae  supra  memoravimus,  sequitur: 
motus  respirationis  mutatio  non  sequela  operationis  di- 

reda , itaque  etiam,  etsi  quam  maxime  est  momenti,  non 
prima  mortis  animalium  causa  est. 

B.  Processus  chemici  perturbatio.  Eam  nervis  va- 
gis persectis  exoriri  Dupuytren  et  Proven^al  affir- 
mant, D urnas  et  B1  ai  n vili  e plane  negant,  Em  merto 
dicente,  eam  Laud  vel  minima  solum  ratione  adesse. 
Delucida  a Magendie  edita  symptomatum  descriptio 
controversiam  sententiarum  componit.  Ex  qua  intelligi- 
tur,  initio  chemismum  alacriter  procedere,  sensim  autem 
inhiberi,  denique  planam  ejus  turbationem  cum  omni- 
bus sequelis,  ad  quas  defatigatio  et  immobilitas  anima- 
lium temperaturaeque  decrementum  sunt  referenda,  ocu- 
lis objici.  Quia  igitur  decarbonisatio  sauguinis  turbata 
vel  suppressa,  quae,  si  huic  processui  11.  vagus  esset 
praepositus,  extemplo  sequi  deberet,  non  illico  opera- 
tione facta  invenitur,  restat,  hanc  turbationem,  licet  plu- 
rimum referat  ad  necandum,  primam  vel  propriam  mor- 
tis dissectionem  11.  vagorum  subsequentis  causam  non 
esse. 

€.  Membranae  mucosae  pulmonalis  permutata  et 
adaucta  secretio.  111.  Mu  e lier  ait:  »Secretio  tunicae 
in  pulmonibns  mucosae  dissectione  n.  vagorum  muta- 
tur et  bac  ex  caussa  illae  spumoso -sanguineae  ex- 
sudationes  repetendae  sunt.«  Quae  ab  omnibus  au- 
toribus  inventae  et  plane  descriptae  exsudationes  sunt 
furvae,  cruentae,  spumosae,  implent  vesiculas  pul- 
monales, bronchia,  saepe  etiam  tracheam 5 secundum 
Krimer  vel  fibrinae  exsudatio  adest.  Maximi,  ut  equi- 
dem opinor,  ad  mortem  animalium  explicandam  sunt 
momenti,  quia  omnium  functionum  pulmonalium  laesa- 
rum symptomatum  basin  formant,  aut  facillime  salteui 

ex  illis  phaenomena  ouinia  derivari  possunt.  Magendie, 
ut  supra  jam  attuli,  jure  conclusum  esse  dicit,  animalia 
hoc  in  casu  respiratione  suppressa  emori,  quum  pulmo 
tanta  mutatione  correptus  sit,  ut  aer  inspiratus  ad  ve- 
siculas pulmonales  usque  pervenire  nequeat.  — Liquet 
aerem  inspiratum,  simulae  vesiculae  pulmonales  subtilis- 
simae qualibet  aucta  membranae  mucosae  eas  obducen- 
tis secretione  impleantur,  pro  secreti  quantitate  aut  dif- 
ficillime aut  nullo  modo  in  eas  invehi  posse.  Quod  ad 
primum  attinet,  motus  respiratorii,  quum  aer  magno  la- 
bore viam  sibi  comparare  cogatur  (qua  occasione  etiam 
spuma  exoritur),  tardiores,  quod  ad  alterum,  quum  aer 
minus  ad  vim  suam  exserendam  spatium  habeat,  frequen- 
tiores  fiant  oportet.  In  utramque  partem  processum 
chemicum  inhiberi  manifestum  est,  sanguinis  quidem 
decarbonisatio  non  amplius,  ut  in  statu  integro  perage- 
tur. Acidi  carbonici  autem  in  sanguine  abundantia  ma- 
xime in  systema  valet  nervosum,  quod  cum  ad  officium 
suum  integre  exsequendum  sanguinis  pure  arteriosi  de- 
carbonisati  copiam,  qua  indiget,  non  accipiat,  efficiet, 
ut  motus  respirationis  pedetentim  tardescant,  denique, 
si  solum  sanguis  hypercarbonisatus  cerebrum  alluat,  pe- 
nitus tollantur.  Item  pulmonum  intumescentia,  sanguine 
superpletio,  i.  e.  cruentum  in  pulmonum  substantia  ex- 
sudatum, neque  non  maculae  in  eorum  superficie  appa- 
rentes fusco- nigrae  vesicularum  pulmonalium  obstipa- 
tione facile  et  necessario  oboriuntur.  Primo  nimirum, 
secretione  tunicae  mucosae  aucta,  pulmo  ipse  extenda- 
tur, i.  e.  ejus  volumen  insolenti  substantiae  alienae  co- 
pia, quam  exsudationes  fingant,  amplificetur  necesse  est. 
Porro  quum  continuo,  etiamsi  sensim  minus  efficaci  vi 

a tergo,  per  systolen  ventriculi  dextri  genita,  sanguis  ad 
pulmones  adpellatur,  sed  ibidem,  quominus  transeat, 
impedimenta  offendat,  alias  ingreditur  vias,  egreditur 
igitur  e vasis,  i.  e.  in  parenchyma  pulmonum  extravasa- 
tur.  Quum  autem  in  pulmonum  superficie  ab  uno  so- 
lum ad  parenchyma  vergenti  latere  resistentiam  patiatur, 
istic  praecipue  affugit,  qua  ex  re  maculae  nigricantes 
repertae  originem  trahunt»  — Etiam  sanguinis  iu  vasis 
coagulatio  aMeyer  observata  sine  magno  labore  ex  eo, 
quod  sensim  sanguis  haesitat,  deduci  potest.  Nam  mo- 
tus cordis,  111.  Mu  e lier  inquit,  compensat  percussionem 
sanguinis,  qua  ratione  fibrina  in  sanguine  soluta,  quia 
propter  motionem  corpuscula  rubra  includere  non  pot- 
est, colore  albido  coagulatur. 

Quibus  dictis  demonstrase  me  puto,  illam  mutatam 
atque  adauctam  membranae  pulmonalis  mucosae  secre- 
tionem mortis  nervorum  vagorum  dissectionem  subse- 
quentis  primam  praecipuamque  esse  causam,  sed  chemis- 
mum  et  motum  spiratorium  turbatum  neque  non  pulmo- 
num intumescentiam  et  in  eorum  parenchyma  extravasa* 
tiones  sequelas  modo  esse  illius  secretionis. 

III.  OPERATIONIS  IN  COR  EFFECTUS. 

Quae  ex  discriptionibus  de  effectu  dissectionis  n.  va- 
gorum in  cor  comperimus,  admodum  tenuia  sunt.  An- 
tiqui pbysiologi  quidem  explicationibus  cordis  motus 
magnopere  se  excruciabant  atque  ad  mirabiles  et  mon- 
strosas  confugiebant  sententias  $ quum  vero  analomia  et 
physiologia  primis  temporibus  minime  exculta  esset,  non 
mirum,  si  de  nervo  vago  ejusque  in  cor  vi  nihil  inveni- 
tur. Primus,  qui  de  operatione  nostra  disserit  ejusque 

exitum  letalem  ex  cordis  motu  impedito  deducit,  est  Pi- 
c olli  omini.  Cujus  sententiae  acerrimi  quidem  erant 
adversarii  R io  1 a n u s et  Pe m plus,  sed  alii  contra,  e. 
g.  Willisius  opinionem  suam,  motus  involuntarios  a 
cerebello  dependere,  eo  praesertim  argumento,  dissecto 
nervo  vago,  ex  quo  paene  omnes  cordis  nervi  exeant,  ani- 
malia mori,  confirmare  studet.  Lowerius  quoque  et 
Royle  opinionem  tuebantur,  operationem  imprimis  vi  in 
cor  paralytica  necare  animalia.  Tum  Ens,  Chirae, 
Senae  et  Borelli,  cordis  motus  post  operationem  de- 
bilissimos atque  tremulos  reddi  observarunt.  Penitus 
autem  ab  illis  discrepant  pbysiologi  recentiores,  accura- 
tiori anatomiae  studio  docti,  nervos,  qui  ad  cor  tendant, 
cx  sympathico  multo  plures,  quam  ex  vago  evadere,  sub- 

r 

tilissimisque  observationibus  ad  sententiam  moti,  perquam 
exilem  modo  esse  directam  operationis  in  cor  efficientiam. 
Ita  Emmert  minimam  solum,  Bichat  et  Legallois 
nunquam  ne  minimam  quidem  cordis  perturbationem,  de 
qua  Lowerius  et  Willisius  dicant,  conspexisse  se 
affirmant  recteque  demonstrant,  si  qua  in  conspectum 
veniat,  motus  cordis  perturbationem  plus  doloribus  atque 
anxietati  animalium  quam  operationi  attribuendam,  quo- 
cunque casu  cordis  affectionem  perquam  exiguam  et  ne- 
quaquam mortis  causam  nominandam  esse.  Ceteri  recen- 
tiores autores  acutissimi  rem  admodum  leviter  vel  plane 
non  attingunt;  in  universum  igitur  elucet,  directam  post 
nervorum  vagorum  dissectionem  motuum  cordis  pertur- 
bationem nunquam  animadverti  posse.  Sin  sensim  et  in 
decursu  posteriore  cordis  affectiones  et  post  mortem  se-| 
eundum  Mayer  albis  coagulationibus  cor  repletum  in- 1: 

veniatur , haec  phaenomena  respirationis  impeditae  sunt 
necessariae  sequelae. 

IV.  OPERATIONIS  IN  VENTRICULUM  EFFECTUS. 

Ubi  intimam  n.  vagorum  cum  oesophago  ac  ventri- 
culo conjunctionem  contemplamur,  facile  fieri  possit,  ut 
veterum  physiologorum , veluti  Wiilisii  et  Baglivii 
opinioni  assentiamur,  quorum  autoritate  vis  letifera  ope- 
rationis ab  digestionis  in  ventriculo  laesione  petenda  est. 
Sed  ut  vera  rei  cognitione  gaudeamus,  experimenta  hu- 
jus rei  instituta  persequamur  necesse  est.  Prima  accu- 
ratior sequelarum  operationis  adumbratio  nobis  occurrit 
apud  Valsalvam,  qui  crebras  vomituritiones  cibosque 
in  oesophago,  dum  dcglutirentur,  morantes  vel  haesitan- 
tes observavit.  Haller,  cui  quoque  digestio  laesa  summi 
mortem  videbatur  momenti , omne  digestionis  vestigium, 
cum  n.  vagos  dissecuisset,  exstinctum  invenit.  Huic  ve- 
tustiori sententiae  se  applicat  prae  omnibus  Ducrotay 
de  Blainville,  qui  cum  avibus  et  cuniculis  experi- 
menta fecit,  eosque  virium  exhaustione  sensim  sensimque 
corripi  dicit.  In  ingluvie  album,  acidulum,  non  exiguae 
quantitatis  liquorem,  cujus  secretio  statim  operatione 
facta  incepit,  in  ventriculo  cibos  haud  mutatos  vidit. 
Emmerti  plane  contradictoria  experimenta  concoctionem 
nequaquam  sublatam  esse  declararunt.  Lega  lio  is  ex- 
perimentis in  cuniculis  atque  muribus  porcellis  operam 
dabat.  In  illis  digestionem  non  graviter  perturbatam,  in 
bis  penitus  exstinctam  conspexit;  immo  unius  lateris  n. 
vago  dissecto  cibi  immutati,  ventriculus  monstrose  exten  - 
sus  fuit.  Attamen  quum  quatuor  horis  praeteritis  mu- 
res porcelli  jam  emorerentur,  conclusit,  mortis  causam 

non  ah  digestionis  perturbatione , sed  potius  ex  respira- 
(ione,  ventriculo  tam  vaste  extenso  pulmones  compri- 
mente, ducendam  esse.  Putrescentiam  ciborum , quam 
interdum  autores  superiores  se  invenisse  a flerunt,  nun- 
quam vidit.  D upuy  censet,  maturam  equorum  et  ovium 
mortem,  quae  jam  post  aliquot  horas  intraverit,  derivan- 
dam esse  ab  suffocatione,  quam  ut  praeverteret,  tracheo- 
tomiam  perfecit.  Qua  ratione  cum  contingeret,  ut  anima- 
lium vitam  quattuor  vel  ad  octo  dies  usque  prolongaret, 
mortem  tum  demum  intrantem  ab  digestionis  laesione 
deducit.  Completam  enim  oesophagi  paralysn,  ventricu- 
lum immutatis,  siccis  alimentorum  massis  repletum  ob- 
servavit. Maximum  digestionis  suppressae  argumentum 
ex  eo  sumsit,  quod  nucis  vomicae  raspatae  unciis  dua- 
bus, quas  ventriculo  ingessit,  nulla  reactio  opponebatur; 
tantadem  dosis  equo  sano  data  convulsiones,  tetanum  et 
mortem  effecit.  Cui  experimento  autem  non  multum 
tribuendum  esse,  docemur  indagationibus  111.  Muellcri, 
unde  elucet,  intoxicationis  symptomata  semper  et  nervis 
vagis  dissectis  et  integris  in  conspectum  venire.  Wil- 
son  Philip  cibos  paullo  ante  operationem  ingestos  fere 
non  mutatos  vidit;  exiguam  enim,  quam  aequaliter  con- 
tra normalem  digestionis  decursum  per  totam  massam 
diffusam  invenit,  mutationem  influxu  succi  gastrici,  qui 
jam  ante  operationem  in  ventriculo  affuisset,  genitam 

esse  opinatur.  Contra  has  experientias  Brougthou 

experimentis  cum  cuniculis,  equis  et  canibus  factis  evol- 
vit, n.  vagis  dissectis  ciborum  concoctionem  nullo  modo 
sublatam,  immo  ne  eximie  quidem  turbatam  esse;  etenim 
cibos,  ventriculo  post  aliquod  iempus  (in  equis  post  ho- 
ras quinquaginta)  recluso,  normali  ratione  chymificatos, 

partim  jam  in  intestino  cojeeo  reperit  Hoc  Wilson 
Philip  ad  novam  experimentorum  seriem,  quae  una  rum 
B r o d i e instituit,  commovebatur,  unde  concluserunt,  sim- 
plici dissectionenervorum  in  ventriculum  vim,  ergo  digestio- 
nem non  tolli,  severa  autem  penitus  exstingui,  si  fines  ner- 
vorum persectorum  a se  invicem  removeantur.  Confir- 
mat etiam  W.  Philip  experimentum  a Brodie  factum, 
quo  demonstratur,  acidum  arsenicosum  nervis  dissectis 
largam,  quae  alias  oriatur,  in  ventriculo  secretionem 
non  elicere,  quanquam  omnia  intoxicationis  phaenomena 
se  ostendant.  ,Ex  iis,  quae  Bresehet  cum  'Milite  Ed- 
wards  et  Vavasseur  instituit  experimentis  (1),  colle- 
gerunt, nervorum  vagorum  disseclione  ehymificationem 
admodum  tardiorem  reddi,  non  prorsus  tolli  (omnibus 
enim  in  locis,  ubi  cibi  ventriculi  parietes  tetigerant,  chy~ 
mificatione  mutati  erant);  hanc  tardiorem  digestionem 
praecipue  muscularium  fibrarum  oesophagi  paralysi  ad- 
duci, eademque  ex  causa  vomitum  quoque,  persectionem 
sequentem,  pendere.  Hastings  cum  W.  Philip  con- 
sentit, nam  post  operationem  ciborum  concoctionem  plane 
sublatam,  ventriculum  valde  extensum,  oesophagum  cibis 
impletum  (id  quod  a frustranea  vomendi  intensione  de- 
ducit) vidit.  Leuret:  et  Lassa  igne  ex  experimentis 
suis  concluserunt,  digestionem  n.  vagi  vi  non  indigere. 
Quibus  se  adjungit  etiam  Mage  n di  e,  qui  quam  antea 
habebat  sententiam  contrariam  secundum  Brougthoni 
experimenta  commutavit.  Eo  nisus,  quod  n.  vago  infra 


(1)  Bis  experimenta  fecerunt.  Priora,  quae  falsa  rejecerunt, 
non  affero;  cetera,  de  quibus  liic  sermo  est,  absolute  prioribus 
contradictoria. 

ramos  pulmonales  dissecto  digestio  pauilulum  tantum  sit 
turbata,  statuit,  operationem  solum  laesione  respirationis 
interposita  in  ventriculum  effectam  habere;  illamque  ner- 
vis vagis  solam  tribuit  utilitatem,  ut,  communicationem 
inter  ventriculum  et  cerebrum  parantes , indicent, 
substantias  nocivas  in  ventriculum  pervenisse  atque 
utrum  hae  concoqui  possint  necne.  Respectu  opera- 
tionis affectus  in  oesophagum  animadvertit,  eum  non 
amplius  sese  contrahere,  nec  vero  in  eo  esse  statu  re- 
laxato, qui  in  degintiendo  contractionem  sequatur, 
sed  inter  contractionem  et  relaxationem  quasi  haerere. 
Arnold  dissectione  in  avibus  facta  oesophagum  ita 
vidit  laxatum,  ut  animal  die  secundo  aut  tertio  post 
operationem,  simulae  caput  aut  collum  concuteret,  ma- 
jorem vel  minorem  chymi  copiam  e rostro  exspueret 
aut,  capite  vel  collo  prono,  involuntarie  hic  liquor  ef- 
flueret. Grana  avibus  porrecta  minima  tantum  ex  parte 
ex  oesophago  in  ventriculum  transmittebantur  (e.  g.  in- 
tra horas  octoginta  granorum  trecentorum  tantum  vi- 
ginti  tria'  eo  perveniebant.)  Ex  sententia  quoque,  quam 
Budge  protulit,  quippe  qui,  quum  nervis  vagis  disse- 
ctis pharyngem  titillando  vomituritiones  emovere  posset, 
nervum  glossopharyngeum  motui  oesophagi  pauilulum 
attribuere  opinatur,  quod  nostram  attinet  indagationem 
perspici  potest,  completa  paralysi  oesophagum,  opera- 
tione illa  instituta,  non  frangi.  111.  Mu  e 11  er  ad  majo- 
rem, ut  ita  dicam,  certitudinem  assequendam,  quum 
mammalia  plurimum  panllo  post  operationem  exanimen- 
tur, avibus,  praecipue  anseribus  ad  experimenta  usus, 
docet,  ciborum  concoctionem  ex  maxima  quidem  parte, 

sed  non  penitus  conquiescere.  Ingluvies  semper  granis 
impleta  erat,  nonnnlla  grana  in  ventriculo  contrita,  succi 
gastrici  reactio  quidem  acida,  sed  non  tali  modo,  quam 
in  animali  sano. 

Omnia  si  comparamus  allata,  sequitur : 

A,  In  eo  omnes  consentiunt  autores,  oesophagi 
functionem  cibos  promovendi  ex  pharynge  in  ventriculum 
contractione  fibrarum  muscularium,  si  non  tollatur,  tamen 
perquam  turbari  operatione. 

B.  De  ventriculi  functione  laesa  mirifice  autores 
inter  se  dissentiunt.  Val  salva,  II  alie  r,  B1  ai  oville, 
Dupuy,  W. Philip,  B rod  ie,  H asti  n gs  digestionis 
totalem  deletionem,  Lcgallois,  Breschet.  lii.Muel- 
ler  modo  perturbationem  eximiam  agnoscunt;  Emmcrt, 
Brougthon,  Leuret  et  Lassaigne  et  Magendie 
omnem  directam  in  ventriculum  operationis  vim  negant. 
Quamvis  mihi  quidem  observationes  virorum  maxime 
reverendorum  in  dubium  vocare  nullo  modo  liceat,  ta- 
men permittatur  mihi  oro,  ut  plerorumque  autorum  se- 
quar sententiam.  Prae  omnibus  Brougthon  omnem 
nervi  vagi  vim  in  digestionem  infitias  it  ejusque  experi- 
mentis etiam  Magendie  magis,  quam  sui  ipsius  indu- 
ctus opinionem  quam  antea  habuit  rejecit.  Jure  oppo- 
nenda autem  mihi  videntur  horum  praeclarorum  virorum 
sententiae  permulta  a W.  Philip,  qui  illa  ipsa  contradi- 
ctione B rougth on i ad  novas  inquisitiones  accuratissimas 
se  commotum  sensit,  experimenta  instituta,  quae,  quod  jam 
antea  invenerat,  penitus  confirmarunt,  tum  novissimae  111. 
Muelleri,  qui  plane  consentit  cum  W,  Philip,  per- 

scrutationes*  Conclusioni,  quam  Leuret  et  Lassaignc 
faciunt,  Rudo  Iphi  scrupulos  injicit*  — Itaque  colligere 
me  posse  credo*  dissectione  nervorum  vagorum  digestio- 
nem revera  perturbari.  Hanc  vero  concoctionis  laesio- 
nem aut  suppressionem  (etenim  exigua  ciborum  chymifi- 
catio  inventa  facillime  efficientiae  succi  gastrici,  qui  jam 
ante  operationem  excretus  fuerit,  attribui  potest)  ne  mi- 
nimum quidem  pendere  a motu  ventriculi  impedito,  fun- 
ditus refutatur  primo  novissimis  perscrutationibus,  qui- 
bus constat,  motum  ventriculi,  exceptis  avibus  granis 
vescentibus,  crustaceis  et  orthopteris,  in  digestionem  ea 
sola  ratione  vim  aliquam  exserere,  qua  pedetenlim  cibos 
cum  succo  gastrico  in  contactum  ducat;  deinde,  quia 
nervis  vagis  dissectis  motus  perdurat*  Ch  auss  ier  qui- 
dem  et  Breschet  operatione  motum  hunc  esse  sublatum 
dicunt;  at  111.  Mueller  refert,  ipsi  nunquam  contigisse, 
ut  aut  galvanica  aut  mechanica  irritatione  n.  vagi  ven- 
triculi motionem  evocaret;  porro  Magendie  affirmat 
in  omnibus,  quae  instituisset , experimentis  motum  sine 
intermissione  continuasse.  Itaque  comprobatum  habeo, 
n.  vagorum  in  ventriculum  vi  succi  gastrici  secretionem 
gigni  (quam  ad  sententiam  stabiliendam  nuperrime  Ca- 
merer quoque  pulcherrime  ostendit,  eam  partem,  ex 
qua  n.  vagi  originem  trahant,  cerebri  plerumque  in  ga- 
stromalacia  morbose  esse  affectam);  ergo  horum  nervo- 
rum dissectione,  aut  cum  aut  sine  jactura  substantiae 
facta,  nam  111.  Mueller  omnem  utroque  modo  differen- 
tiam plane  refutat,  succi  gastrici  secretionem  atque  dige- 
stionem perturbari  aut  tolli. 

Ad  profligandam  huic  opusculo  propositam  quae-  ' 

silonem  mine  investigemus  neeesse  est,  utrum  experi- 
mentis in  lucem  tractae  oesophagi  ventriculique  pertur- 
bationes tam  magni  sint  momenti , ut  caesa  animalium 
mortis  post  operationem  vocentur,  necne. 

a.  Prima  sequela  paralyseos  oesophagi  atque  in- 
terruptionis digestionis  est  ciborum  accumulatio  incocto- 
rum, propterea  anomala  horum  organorum  extensio  et 
pressio  in  proxima  organa,  voluti  in  cor,  pulmones  et 
tracheam,  quae  hoc  modo  irritata  atque  in  functione 
impedita  certe  animalium  interitum  adducere  possunt; 
verutniamen  mortem  sic  oriam  non  directam  operatio- 
nis, quam  potius  alimentorum  per  accidens  ingestorum 
sequelam  dicere  licet.  Non  enim  enecata  esse  animalia, 
opponendum  est  jure,  si  parva  copia  aut  nihil  ciborum 
iis  esset  praebitum. 

b.  Restat  igitur,  ut  dijudicemus,  an  altera  digestio- 
nis turbatae  sequela,  quae  nutritio  Impedita  et  tabes 
est,  illo  brevi  tempore,  quo  secundum  observationes 
mors  intraverit,  animalia  occidantur  necessc  sit.  Non 
semper  quidem  exspectatum  est,  donec  mors  operationem 
sensim  sequeretur;  sed  scire  sufficit,  post  operationem 
aves  secundum  Bla  in  ville  sex  ad  septem  dies  usque, 
cuniculos  tantum  sex  aut  septem  horas  vixisse,  secundum 
Dupuytren  equum  hora  una,  canem  duobus  vel  tri- 
bus diebus  exanimatum  esse,  secundum  Legallois  ca- 
nes et  feles  recens  natos  horam  dimidiam,  cuniculos 
paullulo  diutius  vitam  conservasse.  Dupuy  ovium  vi- 
tam ad  octo  dies  prolongare  potuit;  anseres  secundum 
111.  Mueller  post  dies  quinque  mortui  sunt;  Magen- 
die  dicit,  animalia  ad  summum  tres  aut  quattuor  dies 

vivere.  — E eantrario  Frane.  Re  ili  muliis  experien- 
tiis, quantum  temporis  animalia  omnibus  cibis  detractis 
vitam  producere  possint,  doctus  exponit,  gallos  post 
quinque  vel  novem  dies  mori,  duorum  autem,  quibus 
potum  porrexisset,  alterum  viginii  quattuor  dies  adhuc 
vixisse,  columbas  duodecim  ad  tredecim,  aquilam  viginti 
octo,  alteram  viginti  novem,  vulturem  viginti  unum, 
canes  triginta  quattuor  ad  sex  usque,  mures  non  ultra 
tres  aut  quattuor  famem  tolerare  posse. 

Quum  experimenta  invicem  comparemus,  intelligi 
oportet,  animalia  omnibus  cibis  ademtis  semper  multo 
diutius,  quam  nervis  vagis  dissectis  vivere:  jure  igitur 
concludere  possumus,  digestionem  turbatam  aut  subla- 
tam, quamvis  vehementer  totam  organismi  animalis  oe- 
conomiam aggrediatur,  nequaquam  propriam  mortis  post 
operationem  esse  vocandam  caussam. 

In  fine,  postquam  effectum  operationis  in  singula 
organa,  quibus  n.  vagus  ramos  mittit,  singulatim  recen- 
suimus, quum  omnia  compensemus,  ad  quaestionem  no- 
stram hoc  habemus  responsum: 

1.  Mors  repentina  animalium  recens  natorum  a 
glottidis  rima  penitus  obstricta  deducenda  est. 

2.  Interitus  animalium  adultorum  serius  et  sensim 
operationem  subsequentis  praecipua  caussa  est  pertur- 
bata atque  adaucta  secretio  membranae  mucosae  pulmo- 
nalis. 

3.  Maximi  quoque  momenti  ad  mortem  gignendam 
hujus  perturbatae  secretionis  sequelae  sunt,  aestimandae, 
scilicet  processus  pulmonum  chemicus  turbatus,  motus 

respiratorii  impediti,  pulmonum  intumescentia  atque  in 
eorum  parenchyma  extravasationes. 

4.  Multum  porro  valet  glottidis  paralysis  anima- 
lium quoque  adultorum. 

5.  Parvam  vim  exserit  in  obitum  oesophagi  para- 
lysis atque  digestio  turbata. 

6.  Motus  cordis  mutatus  non  operationis  sequela 
directa. 


VITA 


Ego,  Ludo  vicus  Otio  Heinrici,  Tapiaviae,  op- 
pidulo Borussiae  orientalis,  die  XIX.  mensis  Octobris 
anni  MDCCCXIV  patre  Ludo  vico,  matre  Gotthilf 
e gente  Heistreich,  morte  dira  jam  mihi  ereptis,  na- 
tus, confessioni  addictns  sum  evangelicae.  Primis  lite- 
rarum  elementis  in  schola  oppidana  sum  imbutus,  inde- 
que  gymnasium  F rideri  cia  n um,  quod  Directore 
Gotthold  tunc  florebat  et  adhuc  floret,  per  octo  annos, 
postea  gymnasium  Tilsiense  sub  auspiciis  Directoris 
Coerber  vigens  frequentavi.  Anno  MDCCCXXXV. 
cum  maturitatis  documento  dimissus  Regiomontum  me 
contuli  'et  a viro  111.  Sachs,  t.  t.  prorectore,  in  civium 
academicorum  universitatis  Alber tinae  numerum  et  a 
Cei.  Klose,  t.  t.  decano  med.  facultatis,  inter  medicinae 
studiosos  sum  receptus.  Praelectionibus  interfui  horum 
Illustrissimorum  et  Celeberrimorum  virorum:  111.  Dru- 

mann  de  historia  Graecorum,  Cei.  Voigt  de  historia 
universali,  I1L  Rathkc  de  zoologia  et  de  historia  ani- 
malium radiatorum,  Cei.  May  er  de  botanice  tam  gene- 
rali quam  speciali  et  de  plantis  cryptogamicis,  Cei.  Ro- 
senkranz  de  encyclopaedia  philosophica,  logice  et  me- 
taphvsice  nec  non  psychologia,  Exper.  Burowde  osteo» 


logia,  syndesmologia,  angiologia,  neurologia,  myologia, 
splanchnologia , Cei.  Burdach  jun.  artem  cadaverum 
rite  dissecandorutn  me  docuit,  Cei.  Klose  frequentavi 
scholas  de  pathologia  generali  et  de  arte  formulas  me- 
dicas concinnandi,  111.  Burdach  sen.  de  physiologia, 
Cei.  Dulk  de  chemia  et  de  pharmacia,  Exp.  Burow  de 
arte  fascias  chirurgicas  imponendi,  111.  Seerig  de  chi- 
rurgia, aciurgia,  ophthalmologia , 111.  Sachs  de  patho- 
logia et  therapia  speciali,  de  morbis  spasmodicis  et  psy- 
chicis, Cei.  Hayn  de  arte  obstetricia.  Exercitationibus 
clinicis  medicis,  chirurgicis  et  ophthalmiatricis  interfui 
virorum  111.  Sachs  et  Seerig. 

Inter  hoc  studiorum  tempus,  ut  satisfacerem  officiis, 
quibus  patriae  juvenes  sunt  obstricti,  militibus  primo 
adscriptus,  postea  munere  chirurgi  militaris  fungebar. 
Anno  MDCCCXLII.  mense  Aprili  inter  cives  Instituti 
regii  medico-chirurgici  Friderico -Guilelmiani  receptus 
sum,  scholasque  adii  Cei.  Kluge  et  Cei.  Froriep  de 
aciurgia,  III.  Schoenlein  de  pathologia  et  therapia 
speciali;  in  exercitationibus  clinicis  medicis,  chirurgicis 
et  ophthalmiatricis  duces  mihi  erant  Cei.  Wolff  et  111. 
Dieffenbach. 

Quibus  omnibus  praeceptoribus  summopere  veneran- 
dis atque  de  me  optime  meritis  grates  ago  quam  maxi- 
mas semperque  agam. 

Nunc  vero  tentaminibus,  tam  philosophico  quam 
medico  nec  non  examine  rigoroso  coram  gratioso  me- 
dicorum ordine  superatis,  spero  fore  ut,  dissertatione  et 
thesibus  rite  defensis,  summi  in  medicina  et  chirurgia 
honores  in  me  conferantur. 


T H E S E S. 


1.  Medicus  practicus  minime  bonus,  nisi  iheoreiicus. 

2.  Dactylosmileusis  amputationi  digitorum  praeferenda 
est. 

3.  Doiorem  signum  esse  inflammationis  non  constat. 

4.  Graviditatis  signum  certum  non  existit,  excepta  au- 
scultatione. 

5.  Naevi  materni  ex  matris  imaginatione  oriri  possunt. 


